
A történeti ballada kritikája

Dolgozatomban azt kívánom bizonyítani, hogy az irodalomtörténeti elbeszélések alapján a balladák műfajába tartozó műalkotásoknak rendelkezniük kell a közösségi aspektuson túl egy individuális drámai léthelyzet narratívájával is, amennyiben a „kanonikus”, általános balladadefiníciót vesszük alapul. A szereplők léthelyzetének kérdése persze igen összetett és akár értelmezésenként változhat egy műnek a kategória alá való besorolása. Arra szeretnék történeti és elméleti vizsgálódásommal rávilágítani, hogy a különböző értelmezői eljárásokkal milyen többlethez lehet jutni a balladák esetében. Ezt Greguss Ágost munkásságától indulva - mint első kanonikus és meghatározó elméletírója a ballada műfajának - nagyobb léptékű diskurzuselemzéssel napjainkig tekintem át, amely az irodalomtörténet centrumában levő olvasatokkal olykor szembemenő értelmezésekhez jut. Ez a "fordulat" jó okot szolgáltat a perspektíva elmozdítására a ballada műfaji definícióját illetően, vagyis a műfaji meghatározás és a művek kapcsolatának átértelmezésére.



